EU-svar baner vejen for en mulig kommunal støtte på 115 millioner kroner til at udvikle Aarhus Lufthavn for, så den på længere sigt kan sælges til private.

Annonce

AARHUS: Aarhus Kommune bør yde et betragteligt milliontilskud til Aarhus Lufthavn A/S for at lufthavnen kan rekonstruere sig selv og udvikle flere flyruter og tage imod flere passagerer. Det mener Socialdemokratiet i Aarhus, der stiller forslaget til de kommende budgetforhandlinger, hvor byrådets partier skal forhandle om fordelingen af næste års budget. På forhånd er Venstre skeptisk, men udelukker ikke en form for tilskud. Borgmester Jacob Bundsgaard (S) forklarer om forslaget, at formålet med at give et stort milliontilskud til lufthavnen er, at lufthavnen inden for få år kan udvikle sig, så den bliver kommerciel bæredygtig og på længere sigt også kan sælges. - Vi skal som kommune være med til at sikre, at infrastrukturen fungerer, så vores virksomheder kan komme ud i verden og modtage kunder og at vi kan tiltrække turister, siger Jacob Bundsgaard.

Annonce

EU siger ja

Borgmesterens afdeling har på forhånd spurgt EU-Kommissionen om kommunen kan få lov til at investere i alt 115 millioner kroner i lufthaven uden at komme i konflikt med EUs statsstøtteregler. Svaret fra EU-Kommissionen er et ja. Sidste år benyttede 383.009 passagerer Aarhus Lufthavn, og ambitionen er at fordoble passagertallet. Støttebeløbet, som kommunen må give, er 15,5 milioner euro, cirka 115 mio. kr. - Vi har i forvejen givet cirka 20 mio. kr. til et underskud i lufthavnen og vi har i et tidligere budgetforlig afsat andre cirka 20 mio. kr. i reserve. De penge er en del af de 115 mio. kr., forklarer borgmesteren. Dermed får kommunen med EU-Kommissionens svar tilgivelse for de penge, den allerede har afsat. Og tilbage er der mulighed for at yde et tilskud til lufthavnen på de resterende cirka 75 mio. kr.

Annonce

Senere salg

Er det planen dermed at gøre lufthavnen klar til et salg? - At drive lufthavn er ikke en kerneopgave for kommunen. Så det er oplagt, at det gerne skal ende med et salg på et tidspunkt. Men så langt er vi ikke endnu. Hos Venstre er partiets politiske leder, Bünyamin Simsek, skeptisk over for et større kommunalt tilskud, men ikke helt afvisende. - Vi fik en orientering i magistraten mandag, men ved stadig ikke nok om forretningsplanen til at kunne tage endelig stilling. Vi vil gerne vide, hvad man vil med de penge. Og 75 mio. kroner til lufthavnen er rigtigt mange penge, når vi samlet kun har to gange 75 mio. kr. til anlæg og der er ønsker på alt lige fra faglokaler og nye toiletter på skolerne til nye veje. Det rækker jo slet ikke, svarer Bünyamin Simsek.

Annonce

V: Hent penge på kommunens drift